Obavezana - nova knjiga Elisabeth Gilbert
Čitatelji prve knjige Elisabeth Gilbert teško da bi povjerovali kako će njena autorica ponovno stati pred oltar. Međutim, neobičan sple
Kad je 2006. godine Elisabeth Gilbert objavila svoju memoarsku knjigu Jedi, moli se i voli, u kojoj podrobno opisuje svoja traumatska iskustva s brakom i razvodom, djelo je prvo postalo bestseller, a potom i svojevrsni kulturni fenomen. U pripremi je i film u kojem će glavnu ulogu igrati Julia Roberts. Nedavno je autorica objavila knjigu pod naslovom Committed – u slobodnom prijevodu na hrvatski Obavezana - u kojoj je središnja tema opet brak ali, ovaj put ne razvod već, vjenčanje. Čitatelji prve knjige Elisabeth Gilbert teško da bi povjerovali kako će njena autorica ponovno stati pred oltar. Međutim, neobičan splet okolnosti doveo ju je upravo do toga. Na kraju prve memoarske knjige autorica se zaljubljuje u Felipea, Brazilca s australskom putovnicom koji živi u Indoneziji, gdje su se i susreli. Par je došao u Ameriku i zakleo se na dvije stvari – apsolutnu vjernost i to da se u pravnom smislu nikad neće vjenčati. Drugi dio ove pogodbe ubrzo dolazi na kušnju. Po jednom dolasku na aerodrom u Dallasu, imigracijski službenik im objašnjava da Felipeovi učestali i produženi boravci u Sjedinjenim Državama zapravo krše uvjete njegove turističke vize. Elisabeth Gilbert kaže kako su na ulazak u zemlju čekali u odvojenim redovima – ona u redu za Amerikance, a on u redu za strance: "Bilo je zastrašujuće. Ljudi iz domovinske sigurnosti su ga odveli i ispitivali šest sati, strpali ga u zatvor, a potom izbacili iz zemlje. Jedini način da ponovno dođe k meni u Sjedinjene Države je bio da se vjenčamo. Znamo reći da smo zapravo bili osuđeni na vjenčanje, vjenčanje pod prijetnjom puške, a upereno oružje držala je imigracijska služba". Elisabeth Gilbert se u knjizi Committed bavi svojim strahom od braka tako da ispituje tu temu u potpunosti, pokušavajući otkriti - kroz povijesno istraživanje, razgovore s drugima i osobnim razmišljanjima – što ta institucija, koja se toliko dugo održala, zapravo predstavlja. Koristeći se svojim tečnim pripovjedačkim stilom, autorica nastoji u potpunosti rasvijetliti sve aspekte braka – od pitanja kompatibilnosti, zaljubljenosti, vjernosti, obiteljske tradicije, društvenih iščekivanja, rizika razvoda pa do odgovornosti. Autorica podsjeća da je u Sjedinjenim Državama stopa razvoda odavno dosegla 50 posto od svih sklopljenih brakova. "Mislim da postoje dva razloga - moramo biti svjesni da u Sjedinjenim Državama imamo najveću stopu razvodu u zapadnom svijetu. Mi se više vjenčavamo i više razvodimo od svih drugih u industrijaliziranom svijetu. Osnovni razlog je u tome što se vjenčavamo premladi. Brak je u Sjedinjenim Državama još uvijek svojevrsni prečac prema društvenom uvažavanju pojedinca. Dobivate iskaznicu zrelosti. I ljudi žure s brakom. Stopa razvoda osoba koje su se vjenčale prije dobi od 25 godina iznosi iznad 80 posto, u odnosu na preko pedeset posto sve skupa. Tako da smatram ohrabrujućim da ako dovoljno dugo čekate s brakom, imate veće izgleda da ćete ostati u njemu do smrti. Drugi razlog jest to što smo pojam braka opteretili nevjerojatnim nizom očekivanja. Veći dio povijesti brak je bio pragmatični savez koji je temelj stabilnosti obitelji i društva, financijskim aspektima i rađanju potomaka. I mi smo to sve zanemarili i zamijenili nečim tako opasnim kao što je ljubav". Ova knjiga može se promatrati i kao određeno upozorenje Elisabeth Gilbert čitateljima da sklapajući brak često ne znaju u potpunosti u što se upuštaju. Što se događa s nama kao nezavisnim bićima kad se vjenčamo? Što čini to da brak uspije ili ne uspije? Koji su ekonomski, društveni i pravni aspekti koji nas povezuju i da li ih u potpunosti shvaćamo? I kako u tu mješavinu ubaciti još i ljubav. Sve su to – kaže autorica – vrlo relevantna pitanja s vrlo relevantnim implikacijama. Knjigu Elisabeth Gilbert Committed objavila je izdavačka kuća Viking.